Mistä sinä puhuisit? Maakuntakierros kutsuu keskustelemaan tulevaisuuden hyvinvoinnista

Etelä-Karjalan hyvinvointialue ja alueen kunnat aloittavat 20. elokuuta maakuntakierroksen, jossa asukkaat, järjestöt ja muut paikalliset toimijat kutsutaan mukaan keskustelemaan alueen tulevaisuudesta. Neljässä avoimessa vuoropuhelutilaisuudessa kuullaan asiantuntijapuheenvuoroja, käydään paneelikeskusteluja ja nostetaan esiin paikallisten asukkaiden kokemuksia hyvinvoinnista, arjen sujuvuudesta ja palveluista.

– Näissä tilaisuuksissa ei tarvita valmiita vastauksia tai asiantuntijuutta – oma arjen kokemus riittää. Haluamme aidosti kuulla, mikä huolettaa, missä on onnistuttu ja mitä pitäisi tehdä toisin, sanoo hyvinvointialuejohtaja Sally Leskinen.

Ohjelmat ja keskustelun teemat julkaistu

Tilaisuuksien yhteinen pääteema on lasten, nuorten ja perheiden hyvinvointi, mutta keskusteluissa painottuvat myös paikalliset erityiskysymykset, kuten työllisyys, vanhemmuuden tuki ja ikäihmisten palvelut.

Ensimmäisessä tilaisuudessa Luumäellä 20.8. keskustellaan Länsi-Saimaan alueen – Luumäen, Savitaipaleen, Taipalsaaren ja Lemin – näkökulmasta.

- On tärkeää, että saamme asukkaiden äänen kuuluviin. Tällä alueella puhututtavat erityisesti nuorten syrjäytyminen ja työnsaannin haasteet. Perheiden hyvinvointia on tuettava yhteistyössä hyvinvointialueen ja kuntien kesken, sanoo Luumäen kunnanjohtaja Kai Könönen.

Tilaisuudet ovat maksuttomia ja avoimia kaikille. Tavoitteena on vahvistaa vuoropuhelua, kuulla eri näkemyksiä ja rakentaa uusia tapoja tehdä yhteistyötä hyvinvoinnin ja turvallisuuden edistämiseksi. Keskusteluun voi vaikuttaa myös etukäteen esittämällä kysymyksiä ja huomioita tämän linkin kautta. Niihin etsitään yhdessä vastauksia asiantuntijapaneeleissa.

Asukkaiden ajatukset osaksi strategiatyötä

Vuoropuhelutilaisuudet tukevat Etelä-Karjalan hyvinvointialueen ja kuntien yhteistä strategiatyötä, jonka tavoitteena on linjata toiminnan painopisteitä vuosille 2026–2029.

– Meillä on yhteinen tavoite: rakentaa Etelä-Karjalasta alue, jossa on hyvä kasvaa ja elää. Strategian pohja löytyy ihmisten arjesta – siitä, että toimintakykyä, turvaa ja terveyttä on kaikille riittävästi hyvän elämän pohjaksi, Leskinen päättää.

Vuoropuhelutilaisuudet

20.8. klo 16–18, Luumäki, Luumäen kunnantalon valtuustosali
(Länsi-Saimaan kuntien – Luumäki, Savitaipale, Taipalsaari ja Lemi – yhteinen tilaisuus)
Erityisteema: lasten, nuorten ja perheiden hyvinvointi sekä työllisyys
Katso tarkempi ohjelma tästä linkistä.

28.8. klo 16–18, Ruokolahti, Ruokolahden koulun Leijonasali
(Pohjoisten kuntien - Ruokolahti, Parikkala, Rautjärvi - yhteinen tilaisuus)
Erityisteemat: lasten, nuorten ja perheiden hyvinvointi, työllisyys sekä ikäihmisten palvelujen saatavuus.
Katso tarkempi ohjelma tästä linkistä .

5.9. klo 13–15, Imatra, Imatran kaupungintalon talvipuutarha
Erityisteema: lasten, nuorten ja perheiden hyvinvointi sekä eriarvoisuuden vähentäminen.
Katso tarkempi ohjelma tästä linkistä.

10.9. klo 16.30–18.30, Lappeenranta, Lappeenrannan kaupungintalon valtuustosali
Erityisteema: lasten, nuorten ja perheiden hyvinvointi sekä vanhemmuuden tuki.
Katso tarkempi ohjelma tästä linkistä.

Lisätietoja:

Sally Leskinen, hyvinvointialuejohtaja, puh. 0400 497 418, sally.leskinen@ekhva.fi

Aiempi uutisointi aiheesta: Asukkaat mukaan rakentamaan hyvinvointia Etelä-Karjalassa – vuoropuhelutilaisuudet alkavat elokuussa - Etelä-Karjalan hyvinvointialue